
Ledelsesvurdering Helsam 2. tertial 2024
Andre tertial har ved Helsam i all hovedsak vært preget av arbeid med gjennomgang av utdanningsporteføljen og diskusjoner knyttet til mulighetene for å redusere arbeidsoppgaver og kutte i aktivitet. 
Utover det så har vi hatt fokus på å ta i mot Sustainit inn som en avdeling under Helsam og gjennomføre flytting av de ansatte både ved Sustainit og Senter for medisinsk etikk. Vi er glade for at det viste seg mulig å få til en samlokalisering av Sustainit i Kristine Bonnevies hus og Senter for medisinsk etikk har fått fine lokaler i Forskningsparken. For driften av instituttet er det en utfordring at vi i enda større grad er geografisk spredt, men vi har et håp om at frigjøring av ytterligere lokaler i Forskningsparken i løpet av neste år vil kunne bidra til å redusere antall bygg/lokasjoner. 
[bookmark: _Hlk133517591]Vurdering av økonomisk status og utvikling
Helsams økonomiske status er svært krevende, og vi har behov for omfattende tiltak for å komme i økonomisk balanse. En overordnet analyse av situasjonen er at vi har for høy aktivitet sammenlignet med inntektsgrunnlaget. Arbeidet med å kutte i aktivitet er krevende primært fordi alle våre programmer og utdanninger i utgangspunktet er ettertraktet, men også fordi kutt i aktivitet tar lang tid å implementere og enda lengre tid å gi økonomiske innsparinger. Vi legger til grunn at en avklaring rundt kutt i aktivitet må komme i løpet av inneværende år og at implementering skjer med virkning fra neste år. 
På veien mot økonomisk balanse så vil vi legge til grunn at de forplikter som er knyttet til dagens aktiviteter må møtes, og at det derfor ikke er mulig, eller ønskelig, med en generell ansettelsesstopp eller absolutte kutt i nye utgifter. 
Vurdering av oppdatert prognose for inneværende år (2024)
Prognosen for inneværende år er i liten grad endret fra de justeringer som ble gjort i T1. 
Forskyvningen av årets lønnsoppgjør bidrar til en noe større usikkerhet rundt utviklingen av personalkostnadene inneværende år. 
[bookmark: _Hlk133519450]Evt. nye opplysninger som påvirker langtidsprognosen vesentlig 
Helsam leverer justert langtidsprognose til 20. september. Arbeidet er ikke ferdigstilt ennå, men prognosen vil bli vesentlig endret når det gjelder årsverkssammensetting som følge av at UiO opprettholder øremerkingen av rekrutteringsstillinger i ny fordelingsmodell. Effekten er at årsverksutviklingen i langtidsprognosen må hvile på en reduksjon i årsverk utover naturlig avgang. 

